Baluwa jhukutumbula jha
Yohane
Ulongolelo
Baluwa jha kutumbula jha Yohane ikajhandikwe na ntenga Yohane pange muchaka cha makome nhwano ade makome ticha pabhelwika Yecho Kilichitu. Yohane akilongolelajhe jwenio kubhehe ndi jwajhandike, nambo mu chula jha kutumbula innangiha kubhehe jwenio ndi jwalongela alolite kwa miho ghake pannema pano na tukamwene bada payokita Yecho, mu chula jha 1:1-3. Yene majhandikilo ghajhandike uhwanana hake na ngita hela chijhandikwe mu Lilobhe lya Mbone lya Yohane. Inhobheleka kubhehe Yohane akajhandike chimo cha itabo ncheche ya Lilobhe lya Mbone jha Yecho Kilichitu, pamonga na baluwa itato, yane baluwa jha kutumbula na jha ubhele na jha utato jha Yohane pakibha atamita ku muche gwa ku Epecho.
Yohane akajhandike baluwa jhenje kwa lilongo lya bhando bhubhanyeketii Kilichitu bhoha kipinde chenie bhando bhubhanyeketii Kilichitu bhakibha mukulagha hake na lilongo lya bhando lilikemitwa, “Akaginochitiki”. Bhamba bhakajheketii kubhehe Yecho akibha Chapanga kamile, nambo akibha jhe mundo jwa uchakaka jhuna hyegha na myae ngita chabhii mundo jwa pannema. Nhwalo gwenio Yohane akajhandike kubhehe jwalongila panane jha Yecho kutama kwake pannema na mabhoko ghake ghakampapihe Yecho, mu chula jha 1:1-3. Chikinkangita Yohane kujhandika baluwa jhenje ndi kulangiha luhangano lwake jwenio, mu chula jha 1:4, kwakanikiya bhubhanyeketii Kilichitu bhakoto kuhenga malemo, mu chula jha 2:1 na kwalonda na mabholo ghuwange, mu chula jha 2:26 na kwalobholela uchakaka bhando bhibhannyeketi Kilichitu kubhehe bhaghombolilwe, mu chula jha 5:13.
Ghughabhii mukitabo
Yohane achimulila nhwalo gwa kujhandika baluwa jhake na nhwalo gwa kujhandika baluwa jhenje, mu chula jha 1:1-4.
Na jwenio ilonge kubhehe Chapanga ndi lumule na tipalwa kutama ngita Yecho chatamita, mu chula jha 1:5-3:10.
Kabhele atukombocha twenga unhwilo gwa kupalana, mu chula jha 3:11-5:12.
Peniya ijhomolela baluwa jhake, mu chula jha 5:13-21.
1
Lilobhe lyapela bhando ughome
1 Tunyandikii mangota Lilobhe lende lya ughome lilikibha kuhumii pukutumbuu. Tukalijhohine na kummona kwa miho ghito tabhete, tukalilolokiye na kulikamuu kwa mabhoko ghito tabhete. 2 Ughome gwenio piupitila twenga tukauhwene na ngohe tutangacha malobhe ghake gha ughome gwa machiko ghoha ghangapeta ghuukibha kwa Tate na kulangiwa kwito. 3 Chitukiwene na kujhoha ndi chitutangachi na mangota hele, kupala na mangota mme pamonga na twenga mu kulombana na Tate na Mwana gwake Yecho Kilichitu. 4 Tunnyandikila mangota malobhe ghanga luhangano lwito lutimile.
Chapanga ndi Lumule
5 Lilobhe lende tulijhohine kubhoke kwa Yecho na ngohe tuntangacha kwino mangota kubhehe Chapanga ndi lumule na lubhii jhe lubhendo loloha nkate jhake. 6 Anda tulongii kubhehe tubhii pamonga na jwenie, na papa peniya tutama mulubhendo, tulongele uwange na itendwa na malobhe ghito gha chakaka jhe. 7 Nambo anda tutamite mulumule, ngita jweno chabhii mulumule, peniya tubhii maghumba nde twe kwa twenga na miyahe jha Yecho Kilichitu, Mwana gwa Chapanga itujhelebhuya uhakaho gwito ghoha.
8 Anda tulongii tukwetijhe uhakaho, tukikoloya tabhete, uchakaka ubhiijhe nkate jhito. 9 Nambo anda tulongile kwa Chapanga tutei uhakaho, peniya Chapanga jwenio ndi jwahobholeka na jwaumbone, natulekekeya uhakaho gwito na kutujhelebhuha kubhoka mu gwanganandela gwoha ghututeile. 10 Anda tulongii tutehijhe uhakaho, natuntenda Chapanga nhwange na lilobhe lyake libhijhe nkate jhito.